Richard Avenarius
Store norske leksikon,Religion og filosofi,Filosofiens historie,Det 19. århundres filosofi
Richard Avenarius var en tysk filosof, født i Paris. Han var professor i Zürich fra 1877. Avenarius var grunnlegger av empiriokritisismen, en erkjennelsesteori (siden kritisert av Lenin) som så det som filosofiens viktigste oppgave å utvikle et naturlig verdensbegrep grunnet på ren erfaring. Man må holde seg strengt til det som umiddelbart er gitt ved sansning og iakttagelse; alle de metafysiske fortolkninger man er tilbøyelig til å anlegge på dette materiale, må elimineres.
Avenarius' filosofi oppviser store likheter med Ernst Machs, men de utviklet sine synspunkter uavhengig av hverandre. De hadde samme syn på forholdet mellom sjel og legeme og hevdet begge det «tankeøkonomiske» prinsipp: at all erkjennelse går ut på i tanken å etterligne virkeligheten, men slik at etterligningen blir en forenkling og sammenfatning. Tanken arbeider ut fra det prinsipp å danne sitt bilde av virkeligheten ved hjelp av færrest mulige enheter eller begreper.Hovedverk: Kritik der reinen Erfahrung (to bind, 1888–1890). Les mer i Store norske leksikon empiriokritisisme erkjennelsesteori metafysikk Litteratur Nyman, A.: Kunskapsbiologi och deskriptionsteori hos R.A., 1914